Wong Siew Ki

**Wong Siew Ki** (王诗棋; pinyin: Wáng Shīqí; lahir 17 Mei 1986) merupakan seorang ahli politik Malaysia yang telah berkhidmat sebagai Ahli Dewan Undangan Negeri Selangor (ADUN) bagi kawasan Seri Kembangan sejak Ogos 2023. Beliau pernah berkhidmat sebagai ADUN Balakong dari September 2018 hingga Ogos 2023. Beliau merupakan ahli Parti Tindakan Demokratik (DAP), sebuah parti komponen dalam Pakatan Harapan (PH) dan dahulunya Pakatan Rakyat (PR). Beliau juga telah berkhidmat sebagai Setiausaha Publisiti Negeri DAP Selangor sejak November 2021. Sebelum ini, beliau pernah berkhidmat sebagai Ahli Majlis Perbandaran Subang Jaya (MBSJ), Ketua Pemuda Negeri DAP Selangor atau dikenali sebagai Ketua Negeri sayap pemuda DAP iaitu DAPSY Selangor, Penolong Setiausaha Publisiti Kebangsaan DAPSY dan Ketua DAPSY kawasan Serdang.

## Kehidupan awal
Wong dilahirkan kepada pasangan Wong Fook Keong dan Chin Kooi Seng sebagai anak perempuan kedua mereka pada 17 Mei 1986. Beliau dibesarkan di Ipoh, ibu negeri Perak, Malaysia.

Wong menerima pendidikan rendah, menengah dan tinggi di Sekolah Jenis Kebangsaan (Cina) Poi Lam Ipoh, Sekolah Menengah Jenis Kebangsaan Poi Lam Ipoh, Sekolah Menengah Kebangsaan Methodist (ACS) Ipoh dan Universiti Putra Malaysia (UPM). Pada tahun 2009, beliau menamatkan pengajian di UPM dengan Ijazah Sarjana Muda Sastera (Bahasa Asing) dengan pengkhususan dalam Kesusasteraan Cina. Pada tahun 2020, beliau memperoleh Ijazah Sarjana Sastera (Kesusasteraan Cina).

## Kerjaya awal
Sebelum menceburi bidang politik, Wong merupakan seorang penulis blog yang menulis mengenai isu politik dan semasa. Beliau juga menghasilkan pelbagai dokumentari. Semasa zaman universitinya pada tahun 2008, beliau pernah menjadi Presiden Persatuan Cina UPM. Beliau aktif dalam gerakan mahasiswa. Selepas menamatkan pengajian di Universiti Putra Malaysia (UPM), beliau menulis artikel tentang pandangan beliau terhadap gerakan sosial melalui blognya menggunakan nama pena “Tian Fei”. Pada tahun 2012, beliau menjadi pengarah dan penerbit dokumentari mengenai ketidakadilan dalam kes Teoh Beng Hock yang bertajuk Zhui Luo/The Fallen, di samping bekerja sepenuh masa dalam bidang politik — sesuatu yang agak berbeza berbanding kebanyakan aktivis dan ahli politik lain. Pada tahun 2013, 2014 dan 2016, beliau turut mengarah dan menerbitkan dokumentari seperti Inheritance (pemeliharaan warisan), Migration (gerakan anti-Lynas) dan Instigation (Akta Hasutan). Pada tahun 2013, beliau bersama rakan-rakannya menubuhkan Dapur Jalanan Kuala Lumpur bagi membantu golongan miskin bandar dan menggalakkan golongan belia melibatkan diri secara aktif dalam aktiviti keprihatinan sosial. Pada tahun yang sama, bersempena dengan pilihan raya umum 2013, beliau memulakan kerjaya politiknya dengan menjadi setiausaha politik kepada Ahli Majlis Mesyuarat Kerajaan Negeri Selangor (EXCO) dan Ahli Dewan Undangan Negeri (ADUN) bagi Seri Kembangan, Ean Yong Hian Wah.

## Kerjaya politik
### Ahli majlis bandaraya dan setiausaha politik kepada ADUN
Pada tahun 2013, Ean Yong telah menjemput Wong untuk berkhidmat sebagai setiausaha politik beliau. Beliau menyertai Parti Tindakan Demokratik (DAP) pada tahun 2014. Beliau dilantik dan mengangkat sumpah sebagai Ahli Majlis Bandaraya Subang Jaya (MBSJ) pada tahun 2016. Sepanjang tempoh perkhidmatannya dalam jawatan tersebut, beliau giat mempromosikan aktiviti kitar semula.

Beliau telah dipilih sebagai Ahli Dewan Undangan Negeri Selangor (ADUN) bagi Balakong semasa memegang jawatan sebagai Ketua DAPSY Serdang pada 8 September 2018. Pada November 2018, beliau mengetuai satu pasukan yang terdiri daripada rakan ADUN Bandar Utama, Jamaliah Jamaluddin, untuk bertanding dalam pemilihan DAPSY Selangor. Pasukan tersebut telah dipilih ke jawatankuasa negeri DAPSY Selangor dan beliau telah dilantik sebagai Ketua Pemuda Negeri DAP Selangor atau dikenali sebagai Ketua DAPSY Negeri Selangor. Pada 14 November 2021, beliau telah bertanding dalam pemilihan DAP Selangor dan memperoleh 562 undi daripada para perwakilan, menjadikan beliau calon kesembilan dengan undian tertinggi dalam kalangan semua calon. Oleh itu, beliau telah dipilih sebagai salah seorang daripada 15 ahli jawatankuasa negeri DAP Selangor yang mendapat undi terbanyak. Setelah terpilih, beliau telah dilantik sebagai Setiausaha Publisiti dalam barisan jawatankuasa baharu tersebut.

### Dewan Undangan Negeri Selangor
#### Pilihan raya
**Pilihan raya kecil Balakong 2018**
Wong telah dipilih sebagai Ahli Dewan Undangan Negeri Selangor dalam Pilihan raya kecil Balakong 2018 yang diadakan pada 8 September 2018, iaitu empat bulan selepas Pilihan raya negeri Selangor 2018. Beliau dinamakan sebagai calon pada 14 Ogos 2018. Kerusi tersebut dikosongkan selepas kematian penyandangnya, Eddie Ng Tien Chee dalam satu kemalangan jalan raya di Lebuhraya Cheras–Kajang pada 20 Julai 2018. Ini merupakan kekosongan luar jangka kedua dalam Dewan Undangan Negeri selepas Pilihan raya umum 2018, selepas kekosongan kerusi Sungai Kandis. Pilihan raya kecil Balakong turut diadakan serentak dengan Pilihan raya kecil Seri Setia 2018 pada hari yang sama. Pilihan raya kecil ini menyaksikan pertandingan satu lawan satu antara Pakatan Harapan (PH) dan Barisan Nasional (BN) selepas Parti Islam Se-Malaysia (PAS) mengambil keputusan untuk tidak bertanding. Wong telah menewaskan calon Persatuan Cina Malaysia (MCA), Tan Chee Teong, dengan majoriti sebanyak 18,533 undi. Peratusan keluar mengundi dalam pilihan raya kecil ini dilaporkan rendah berbanding Pilihan raya umum 2018 dan pilihan raya kecil Sungai Kandis, iaitu hanya 42.97%.

**2023**

Dalam Pilihan raya negeri Selangor 2023, Wong telah berpindah untuk bertanding di kerusi Seri Kembangan menggantikan penyandangnya Ean Yong Hian Wah, yang memilih untuk tidak mempertahankan kerusinya. Wong telah dipilih semula ke Dewan Undangan Negeri Selangor dengan majoriti sebanyak 36,160 undi.

## Keputusan pilihan raya

## Buku diterbitkan
* 从〈午夜香吻〉到〈麻坡的华语〉：大马华语流行歌曲中的身份建构

## Artikel dan dokumentari
* Jatuh / 坠落（2012）：Dokumentari berkenaan Kes Kematian Teoh Beng Hock 赵明福冤案纪录片https://www.youtube.com/watch?v=2Yq4rLg9TWo&t=812s 
* Warisan / 传承（2014）：Dokumentari berkenaan bangunan warisan 古迹保存纪录片 https://www.youtube.com/watch?v=H2zfXD9dHQc
* Hijrah / 迁移（2014）：Dokumentari berkenaan Usaha Anti-Lynas 反莱纳斯工厂活动纪录片 https://www.youtube.com/watch?v=t92H60YAECI  
* Hasut / 煽动（2016）：Dokumentari Berkenaan Akta Hasutan 煽动法令纪录片 https://www.youtube.com/watch?v=TUeCZaHxjZs 

## Rujukan